*LĒMUMA PROJEKTS*

**Par SIA “AP Kaudzītes” reorganizācijas uzsākšanu apvienošanas ceļā**

Pašvaldību likuma 10. panta pirmās daļas 9. punkts nosaka, ka dome ir tiesīga izskatīt ikvienu pašvaldības kompetences jautājumu, un tikai domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos.

Publiskas personas kapitāla daļu un kapitālsabiedrību pārvaldīšanas likuma 127. panta pirmā daļa paredz, ka publiskas personas augstākā lēmējinstitūcija pieņem lēmumu par publiskas personas kapitālsabiedrības apvienošanas uzsākšanu. Atbilstoši likumam, SIA “AP Kaudzītes” ir publiski privāta kapitālsabiedrība, līdz ar to nav nepieciešams augstākās lēmējinstitūcijas lēmums šādas kapitālsabiedrības reorganizācijai, tomēr, ievērojot konkrētā jautājuma nozīmīgumu, atzīstams, ka pirms reorganizācijas procesa uzsākšanas ir pamats veikt politisku izšķiršanos par šāda procesa īstenošanu.

Alūksnes novada pašvaldība ir dalībnieks SIA “AP Kaudzītes” ar 7144 kapitāla daļām jeb 28,226%.

Komerclikuma 335. panta pirmā daļa paredz, ka sabiedrību apvienošana var notikt kā pievienošana vai saplūšana. Komerclikuma 335. panta otrā daļa nosaka, ka “pievienošana ir process, kurā sabiedrība (pievienojamā sabiedrība) nodod visu savu mantu citai sabiedrībai (iegūstošā sabiedrība)”. Komerclikuma 335. panta ceturtā daļa nosaka, ka apvienošanas gadījumā pievienojamā sabiedrība beidz pastāvēt bez likvidācijas procesa. Komerclikuma 335. panta piektā daļa nosaka, ka apvienošanas gadījumā pievienojamās sabiedrības tiesības un saistības pāriet iegūstošajai sabiedrībai. Savukārt 335.panta sestā daļa noteic, ka apvienošanas gadījumā pievienojamās sabiedrības dalībnieki kļūst par iegūstošās sabiedrības dalībniekiem.

Ņemot vērā Vidzemes reģionālajā atkritumu apsaimniekošanas plānā, kas apstiprināts ar Alūksnes novada pašvaldības domes 2023. gada 30. novembra lēmumu Nr. 345 “Par atkritumu apsaimniekošanas reģionālā plāna apstiprināšanu un atkritumu apsaimniekošanas reģionālā centra izveidošanu” noteikto īpaši attiecībā uz viena atkritumu apsaimniekošanas reģionālā centra izveidi un vienotas sadzīves atkritumu apsaimniekošanas sistēmas visās Vidzemes atkritumu apsaimniekošanas reģiona pašvaldībās izveides nepieciešamību un priekšrocībām, kas izriet no tā, secināms, ka ir pamatoti veikt reorganizāciju apvienošanas ceļā ar pievienošanu, kur SIA “ZAAO” kā iegūstošajai sabiedrībai tiek pievienota SIA “AP Kaudzītes” kā pievienojamā sabiedrība.

Kā būtiskākie kapitālsabiedrību reorganizācijas ieguvumi norādāmi:

* stiprināta korporatīvā pārvaldība – labākā prakse uzņēmumu pārvaldībā;
* stratēģiskā koordinācija, kontroles sistēmu sinhronizācija;
* efektīvāka administrācija, t. sk. centralizētas administratīvās funkcijas, atbalsta funkciju optimizēšana;
* uzlabota resursu, tajā skaitā personāla, plānošana un izmantošana;
* vienota īpašumu apsaimniekošanas un pārvaldīšanas sistēma.

Pamatojoties uz iepriekš minēto, kā arī Pašvaldību likuma 10. panta pirmās daļas ievaddaļu un 9. punktu, Komerclikuma 335. panta pirmo, otro, ceturto, piekto un sesto daļu,

1. Atbalstīt SIA “AP Kaudzītes”, reģistrācijas Nr.44103026358 (Pievienojamā sabiedrība) reorganizācijas uzsākšanu apvienošanas ceļā ar pievienošanu, pievienojot SIA “ZAAO”, reģ.Nr.44103015509 (Iegūstošā sabiedrība).
2. Uzdot SIA “AP Kaudzītes” kapitāla daļu turētāju pārstāvim veikt visas nepieciešamās darbības, lai īstenotu reorganizāciju apvienošanas ceļā.